इस से इतर दिल्ली और कई महानगरों से ले कर छोटे शहरों में भी मालिकों और नौकर के हैवानियत भरे रिश्तों ने मालिकों को जेल पहुंचाया है, तो कई नौकर मालिकों का माल ही नहीं उड़ाया, उन की हत्या तक कर बैठे. मालिकों ने काम से राहत पाने, नौकरी अमनचैन से करने तथा घरबच्चों की ठीक से देखरेख करने के लिए जिन्हें रखा था, उन्होंने ही अमनचैन हरा, छवि धूमिल की साथ ही उन्हें अपराधी बना कर कठघरे में ला खड़ा किया. आज सांसद धनंजय सिंह की पत्नी डा. जागृति नौकर के साथ दुर्व्यवहार के चलते जेल में हैं. उन्होंने ऐसी नौबत आने के बारे में सोचा भी न होगा कि वे हवालात की हवा भी खा सकती हैं.